El Nadal arriba a la ciutat de Gandia
05 desembre 2022

## El Nadal arriba a la ciutat de Gandia05 desembre 2022Última actualització: 05 desembre 2022

![](../gestion/img/df9b9b1afc6cca6b97fb20f6294ce181b936a0a042605c85ba16c4e29875604d.jpg)  
  

Els carrers de la ciutat s'han il·luminat i decorat per donar pas a una de les èpoques més populars de l'any: Nadal. Al llarg del passat cap de setmana, Gandia ha obert la programació nadalenca, la qual romandrà fins al 5 de gener de 2023. Dissabte es va procedir a l'encesa de llums, però també han estat presents altres actes típics de la festivitat. Així, diumenge es va portar a terme el pregó de Nadal per part de l'Associació Betlemista de Gandia i la inauguració del betlem monumental que ja es pot visitar en la planta baixa de l'Ajuntament.  
  
El passat dijous 1 de desembre, la pluja va impedir que les llums nadalenques s'encengueren a Gandia. Per aquesta raó, l'acte es va traslladar fins al passat dissabte. A l'uníson, un compte enrere cridat per la multitud present a la plaça del Prado va donar lloc a l'encesa de llums de la ciutat. L'acte va comptar també amb el concert de cors infantils. Tal com ja va explicar l'alcalde, **José Manuel Prieto**, els llums són de LED i reduiran les hores d'activitat que s'apagaran a la una de la matinada, excepte els dies de vigília i de festa que estaran fins a les 4 del matí. D'aquesta manera, Gandia pretén ser exemple d'estalvi energètic.  
  
D'altra banda, ahir es van portar a terme dos actes representatius de Nadal: la inauguració del betlem tradicional i el pregó, per part de l'Associació Betlemista de Gandia. Enguany, el pesebre s'ha traslladat des de la Casa de la Marquesa a la planta baixa de l'Ajuntament i romandrà fins al 5 de gener. A excepció del 25 de desembre i 1 de gener, que tancarà, es podrà visitar entre setmana de 09.00 a 14.00 h i de 17.30 h a 20.00 h i dissabtes, diumenges i festius d'11.00 h a 13.30 h i de 18.00 h a 20.30 h, amb els dies 24, 31 de desembre i 5 de gener en horari només de matí. La mateixa associació va ser protagonista també a l'escenari de la Casa de la Marquesa amb el seu pregó de Nadal. Amb aquests esdeveniments, Gandia dóna per iniciada la festivitat nadalenca, que compta enguany amb una ampla programació molt variada i per a diferents públics.

[Twittear](https://twitter.com/share)